Metropolisie-hoë geskorsArgieffoto: tshwane.gov.za Johanna “Trish” Armstrong het Donderdag ŉ brief gekry waarin sy ingelig is van die voorneme om haar te skors en moes binne 48 uur motiveer hoekom sy nie geskors moet word nie. Die 48 uur het Maandag verstryk. “Sy is met onmiddellike effek en volle betaling geskors. Die ondersoek duur voort en sy sal binnekort voor ŉ dissiplinêre komitee verskyn,” het sr. supt. Isaac Mahamba, woordvoerder van die metropolisie, gesê. Mahamba sê Armstrong, direkteur van navorsing en hulpbron-ontwikkeling, word ondersoek nadat sy glo dokumente vervals het om in haar posisie aangestel te word. Sy is sedert Mei 2013 in die posisie en verdien ŉ jaarlikse salaris van R704 650. Volgens Armstrong se posbeskrywing is sy verantwoordelik vir die bestuur en oorsien van navorsing en ontwikkeling, vuurwapenbestuur, werknemers se welstand, en ander interne sake. Armstrong word daarvan beskuldig dat sy haar verkeersdiploma en polisie-opleidingsertifikaat vervals het. Armstrong kon nie vir kommentaar bereik word nie.